## La Generalitat presenta al·legacions al projecte del pas per als vianants d’ADIF a Sedaví i Alfafar i torna a reclamar el soterrament de les vies després de les riuades

*** Martínez Mus critica que s’aposte per “una visió parcial amb un pas inferior per als vianants que no aborda els problemes estructurals ni de resiliència davant riscos climàtics com les inundacions de 2024”
* El titular d’Infraestructures reclama que s’escolte la Generalitat, municipis i associacions i retrau que no es presente un estudi d’alternatives**

El conseller de Medi Ambient, Infraestructures i Territori, Vicente Martínez Mus, ha presentat al·legacions al projecte del pas per als vianants que pretén dur a terme ADIF per a suprimir el pas a nivell a Sedaví i Alfafar i ha tornat a reclamar l’execució del soterrament de les vies.

Així s’ha pronunciat Martínez Mus després de presentar-se el document de la Generalitat en el marc del procés d’informació pública obert per l’empresa dependent del Govern. En este sentit, el conseller ha advocat per dur a terme “una solució completa que siga una cosa més que un pegat” en un punt que s’ha cobrat quasi 80 morts en els últims anys.

En esta línia, Martínez Mus ha instat l’executiu a replantejar el projecte després dels danys evidenciats en les riuades del passat octubre i ha demanat escoltar tant els ajuntaments implicats com a la plataforma d’afectats pel soterrament de les vies. Així mateix, ha recordat que la Generalitat va presentar al Govern un projecte alternatiu que sí que aporta “una solució real de conjunt al territori que va més enllà d’eliminar el pas a nivell creant només un pas inferior per a vianants”.

El titular d’Infraestructures ha retret que el contingut tècnic del projecte constructiu en el seu conjunt no ha sigut sotmés a informació pública i tampoc està present en el projecte un estudi d’alternatives que tinga en compte el soterrament. “Hi ha una falta de sensibilitat del Govern central i un desconeixement de la realitat dels municipis afectats, nosaltres estem compromesos amb els veïns que volen vore solucionats els seus problemes acústics i d’inseguretat sorgits del pas a nivell en superfície”, ha incidit Martínez Mus.

“L’actuació plantejada per ADIF partix d’una visió parcial centrada exclusivament en l’eliminació del pas a nivell mitjançant un pas inferior per als vianants. Es tracta d’una millora puntual per a reduir el risc d’atropellaments que no aborda els problemes estructurals de connectivitat, cohesió urbana, permeabilitat transversal ni resiliència davant riscos climàtics i hídrics com les riuades de 2024”, ha insistit Martínez Mus.

El document d’al·legacions presentat també constata que l’actuació proposada per ADIF entra en clara contradicció amb les línies estratègiques establides per la Generalitat en el marc del Pla Endavant elaborat després de les inundacions d’octubre de 2024 que van afectar de manera especial este punt en el qual es proposa el soterrament. De la mateixa forma, s’alerta que l’expedient no incorpora cap document que analitze el risc d’inundació del pas inferior projectat, a pesar que la zona es troba en àrea inundable segons el Pla d’acció territorial de caràcter sectorial sobre prevenció del risc d’inundació en la Comunitat Valenciana (Patricova).

De la mateixa manera, en les al·legacions es dona constància que la supressió del pas a nivell afecta directament béns i competències de titularitat d’esta Conselleria, com és el cas de la carretera CV-407 que rebria una gran part del trànsit sense que hi haja hagut una coordinació formal amb la Generalitat. Així, s’avisa de la sobrecàrrega d’esta via a conseqüència de l’actuació.

Fecha: 14/08/2025